2015 | Die Bloemfonteinse Skrywersvereniging
Bestuur vir 2016 verkies tydens die Algemene Jaarvergadering van die Bloemfonteinse Skrywersvereniging
23 November 2015 bloemsv
Voor, van links na regs: Lelani Fourie (Tesourier/sekretaresse), dr. Douwlina du Plessis (Ondervoorsitter) en Corlietha Swart (Voorsitter: BSV – Nov. 2008 – 2016).
Agter, van links na regs: Karen van Vuuren, Joe Mynhardt en Ronelle Meyer (bestuurslede).
Die nuwe BSV-jaar beloof om in 2016 weer vele hoogtepunte op te lewer, met die Nasionale BSV-Skryfwedstryd 2016 wat weer geborg word deur die Fakulteit Geesteswetenskappe van die Universiteit van die Vrystaat, hierdie keer met 'n hele R18 000 prysgeld, asook die Nasionale BSV-Slypskool op Saterdag, 20 Augustus 2016, met die dinamiese digter, resensent en akademikus, prof. Joan Hambidge, as BSV-Slypskoolaanbieder 2016! Dis nou hoogtepunte buiten vir twee BSV-publikasies waarin lede en skryfwedstrydwenners se skryfstukke jaarliks in druk verskyn, asook die gewone agt jaarlikse byeenkomste waarin BSV-lede vanoor die hele land deur middel van skryfopdragte, interessante sprekers en voorlees-en-slypsessies (vir diegene wat geografies naby bly en byeenkomste kan bywoon) hul skryfvaardighede voortdurend kan slyp en hul selfs vir uitsonderlike prestasies vereer kan word by die prysaand (hou gerus die BSV-webwerf en BSV-Facebook dop vir die jaarprogram en meer inligting).
Digters en skrywers word genooi om gerus nou reeds die slypskooldatum rooi op die nuwe 2016-kalender te omkring, want, gegewe die profiel en gewildheid van prof. Joan Hambidge as slypskoolaanbieder, gaan die beskikbare slypskoolplekke beslis vlieg! Hou gerus ook die BSV-webwerf dop vir 2016 se BSV-Skryfwedstrydonderwerpe – weens veranderde skolesillabusse en om skole genoeg tyd vir deelname te gee, het die BSV-bestuur in November reeds tydens 'n tema-aand die skryfwedstrydonderwerpe gefinaliseer vir 2016 se skryfwedstryd en sal dit binnekort op die BSV-webwerf bekendgestel word sodat leerders, studente en volwasse deelnemers rustig reeds in die Desembervakansie (op die strand) kan begin skryf aan hul wenverhale of –gedigte.
19 Augustus 2015 bloemsv
Die BSV wens mnr. Otto Liebenberg, kurator van NALN, oud-BSV-ondervoorsitter, sekretaris/penningmeester en dekadeslange vennoot van die BSV, geluk met sy 65ste verjaarsdag (aftree-ouderdom), maar ons vertrou dat hy steeds die gange van NALN sal bewandel, want hy is sinoniem met NALN. Ook wens ons hom alle voorspoed en blitsige herstel toe met die operasie wat hy vandag ondergaan en bedank hom en die NALN-personeel vir die reëlings met die Deon Meyer-uitstalling tydens Saterdag se Slypskool.
Van Corlietha Swart (BSV-voorsitter, namens die BSV- bestuur en -lede).
Deon Meyer vanjaar die Bloemfonteinse Skrywersvereniging se jaarlikse BSV-slypskoolaanbieder!
11 Augustus 2015 bloemsv
Die Bloemfonteinse Skrywersvereniging bied vanjaar op Saterdag, 22 Augustus 2015 om 8:00 – 14h00 die jaarlikse nasionale BSV Slypskool vir ontluikende skrywers aan in die Noorderbloem-Aftree-oordsaal in Metzstraat, Bayswater, Bloemfontein onder leiding van die gewilde spanningsromanskrywer, draaiboekskrywer en rolprentvervaardiger, Deon Meyer! Afriforum borg die slypskoolaanbieder. Hierdie bekroonde skrywer se internasionale statuur is duidelik uit die amper 30 tale waarin sy boeke reeds vertaal is. Die koste vir die slypskool, middagete, skryfbehoeftes en verversings en drinkgoed ingesluit, is R300 vir die publiek en 'n spesiale goedkoper tarief vir BSV-lede, ook diegene wat as lede op slypskooldag aansluit. Volgens Corlietha Swart, voorsitter van die Bloemfonteinse Skrywersvereniging, kan slegs 100 slypskoolgangers geakkommodeer word (dis alreeds 20 meer as gewoonlik) en is daar letterlik, nog voor daar behoorlik reklame gemaak is, net 'n paar sitplekke oor. Al die wenners van die BSV se landswye skryfwedstryd en twee belowende BSV-beurshouers gaan ook die slypskool gratis bywoon. Die prysoorhandiging van die wenners van die landwye BSV Skryfwedstryd, Skrywers 2015, geborg deur die Fakulteit Geesteswetenskappe van die UV, vind tydens dié geleentheid plaas. Uittreksels uit die weninskrywings word dan ook voorgelees en die publikasie, Inkvars 2015, met die weninskrywings en beoordelaarsverslae, word tydens dié geleentheid bekendgestel. Protea-Boeke sal ook tydens die slypskool boeke van die aanbieder en oor kreatiewe skryfwerk verkoop. Die Nasionale Afrikaanse Letterkundige Museum en Navorsingsentrum (NALN) bring ook spesiaal 'n uitstalling van Deon Meyer, wie se versameling in dié museum gehuisves word, na die geleentheid. Om die laaste beskikbare slypskoolplekke op te raap, kontak ons asb. so spoedig moontlik by 0733883377, of stuur 'n e-pos na bloemsv@gmail.com Dis altyd 'n voorreg om 'n meesterskrywer oor die fynere kunsies van skryf te hoor praat… Sien u daar!
dr. Berna Ackerman
Die BSV se innige meegevoel met die kinders en familie van die skrywer, oud-BSV-lid en Bloemskryfselbeoordelaar, dr. Berna Ackerman wat vanoggend haar stryd teen kanker verloor het. Ons sal u mis.
5 Augustus 2015 bloemsv Lief en Leed
Die BSV dink aan die skrywer, dr. Berna Ackerman, ons gereelde beoordelaar van Bloemskryfsels en vir jare lank lid van die BSV, met die ernstige gesondheidsuitdaging wat haar in die gesig staar. Ons bid vir genesing.